
Text rozhodnutia
Súd: Krajský súd Bratislava Spisová značka: 9Saz/56/2013 Identifikačné číslo súdneho spisu: 1013201614 Dátum vydania rozhodnutia: 14. 11. 2013 Meno a priezvisko sudcu, VSÚ: JUDr. Ľubomír Šramko ECLI: ECLI:SK:KSBA:2013:1013201614.1 Uznesenie Krajský súd v Bratislave rozhodol v právnej veci navrhovateľky: pani T. Z. I., nar. XX.XX.XXXX, štátnej príslušníčky G., aktuálne s miestom pobytu G. D. XX, H., zastúpená pani Mgr. Jarmilou Vargovou, advokátkou so sídlom pracoviska Brečtanová 21, Bratislava proti odporcovi: Ministerstvo vnútra Slovenskej republiky - Migračný úrad, Pivonková 6, Bratislava v konaní o opravnom prostriedku z 9.9.2013 proti rozhodnutiu odporcu ČAS: MU-247-11/PO-Ž-2013 zo dňa 6.8.2013 r o z h o d o l : Krajský súd v Bratislave konanie, vedené pod sp.zn. 9Saz/56/2013 z a s t a v u j e. Žiaden z účastníkov konania nemá právo na náhradu trov tohto konania o d ô v o d n e n i e : Dňa 10.9.2013 bol konajúcemu Krajskému súdu v Bratislave (ďalej len súd) doručený návrh - opravný prostriedok navrhovateľky voči rozhodnutiu odporcu ČAS: MU-274-11/PO-Ž-2013 zo dňa 6.8.2013, ktorým odporca rozhodol o nepredĺžení doplnkovej ochrany, poskytnutej navrhovateľke. Podaným návrhom sa navrhovateľka domáhala zrušenia napadnutého rozhodnutia. Dňa 17.10.2013 odporca doručil súdu svoje rozhodnutie ČAS: MU-247-19/PO-Ž-2013 zo 7.10.2013, ktorým postupom podľa ust. § 57 ods. 1 zák. č. 71/1967 Zb. o správnom konaní napadnuté rozhodnutie zrušil. Toto rozhodnutie bolo zástupkyni navrhovateľky doručené 22.10.2013. Podľa ust. § 52 ods. 1 zák. č. 480/2002 Z.z. o azyle a o zmene a doplnení niektorých zákonov na konanie podľa tohto zákona sa vzťahuje všeobecný predpis o správnom konaní, ak tento zákon neustanovuje inak. Podľa ust. § 57 ods. 1 zák. č. 71/1967 Z. o správnom konaní správny orgán, ktorý napadnuté rozhodnutie vydal, môže o odvolaní sám rozhodnúť, ak odvolaniu v plnom rozsahu vyhovie a ak sa rozhodnutie netýka iného účastníka konania ako odvolateľa alebo ak s tým ostatní účastníci konania súhlasia. Podľa ust. § 250o Občianskeho súdneho poriadku (O.s.p.) ak správny orgán, ktorého rozhodnutie súd preskúmava, vydá nové rozhodnutie, ktorým návrhu celkom vyhovie, súd uznesením konanie zastaví. Pretože odporca rozhodnutím ČAS: MU-247-19/PO-Ž-2013 zo 7.10.2013 v plnom rozsahu vyhovel podanému návrhu a napadnuté rozhodnutie zrušil, súd za použitia ust. § 250o O.s.p. konanie o návrhu na preskúmanie rozhodnutia odporcu, vedené na súde pod sp. zn.: 9Saz/56/2013 zastavil. O trovách konania súd rozhodol v súlade s analogickým použitím ust. § 146 ods.1, písm. c), O.s.p., keď navrhovateľka ani nepožadovala náhradu trov konania. Poučenie: Proti tomuto uzneseniu možno podať odvolanie v lehote 15 dní odo dňa jeho doručenia na Najvyšší súd Slovenskej republiky prostredníctvom Krajského súdu v Bratislave, písomne, vo dvoch vyhotoveniach. V odvolaní sa má popri všeobecných náležitostiach (z odvolania musí byť zjavné, ktorému súdu je určené, kto ho robí, ktorej veci sa týka a čo sleduje, a musí byť podpísané a datované; odvolanie treba predložiť s potrebným počtom rovnopisov a s prílohami tak, aby jeden rovnopis zostal na súde a aby každý účastník dostal jeden rovnopis, ak je to potrebné; ak účastník nepredloží potrebný počet rovnopisov a príloh, súd vyhotoví kópie na jeho trovy) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha. (§ 205 ods. 1 O.s.p). Odvolanie možno odôvodniť len tým, že a) v konaní došlo k vadám uvedeným v § 221 ods. 1, b) konanie má inú vadu, ktorá mohla mať za následok nesprávne rozhodnutie vo veci, c) súd prvého stupňa neúplne zistil skutkový stav veci, pretože nevykonal navrhnuté dôkazy, potrebné na zistenie rozhodujúcich skutočností, d) súd prvého stupňa dospel na základe vykonaných dôkazov k nesprávnym skutkovým zisteniam, e) doteraz zistený skutkový stav neobstojí, pretože sú tu ďalšie skutočnosti alebo iné dôkazy, ktoré doteraz neboli uplatnené 205a), f) rozhodnutie súdu prvého stupňa vychádza z nesprávneho právneho posúdenia veci (§ 205 ods. 2 O.s.p).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2013:1013201614.1 (dáta aktuálne k 31. 10. 2026). Záväzné je znenie zverejnené súdom.




